**Balogh László Levente**

*A münsteri iskola a 20. század 2. felének német filozófiájában*

Phd kurzus

2015. június 11-13, 9-16 óra, 235.terem (könyvtár)

A Német Szövetségi Köztársaság szkeptikus generációjának kicsiny, de intellektuálisan annál igényesebb csoportja eredetileg a münsteri Collegium Philosophicumban Joachim Ritter körül csoportosult. A Ritter Iskola nehezen megfogható, meglehetősen heterogén csoportot alkotott, amelynek tagjai közös gyökereik ellenére is csak ’68 hatására közeledtek egymáshoz, és a kilencvenes évektől kezdve újra külön utakon jártak. Ha mégis meg szeretnénk ragadni az Iskola lényegét, akkor elsőként ellentmondásossága tűnik fel, amennyiben megkísérelték a német liberális hagyomány felélesztését, és az ahhoz való kapcsolódást, a filozófiai hagyomány – különösen Hegel és Schelling – liberális átértelmezését, ugyanakkor minden további nélkül olvastak Carl Schmittet és Arnold Gehlent, akiknek nemzetiszocialista vonzalmai közismertek voltak. Ennek a megfontolásnak az állt a hátterében, hogy a demokrácia ne egyszerűen a nyugati értékek átvételén nyugodjon, hanem találják meg annak kapcsolódási pontjait a német intellektuális tradícióhoz, hogy ezzel szervessé tegyék a hagyományban. Végül a Nyugat elveinek a nemzeti kulturális és filozófiai hagyománnyal való összekapcsolása egy olyan szerencsés elegyet hozott létre, amely egyrészt nem hagyományok nélkül akarta megalapozni az új rendet, másrészt képes volt magába olvasztani a modernitás eszméit és eszményeit. A kurzus során ennek a csoportnak a politikai nézeteit elemezzük Joachim Ritter, Odo Marquard, Hermann Lübbe és Ernst-Wolfgang Böckenförde írásain keresztül.

Ajánlott irodalom:

Joachim Ritter: Szubjektivitás (Atlantisz 2007)

Odo Marquard: Az egyetemes történelem és más mesék (Atlantisz 2001)

Carl Schmitt: A politikai fogalma (Attraktor 2002)